b'\n_START_ARTICLE_\nOzelio-Vikos vyskupija\n_START_SECTION_\nIstorija\n_START_PARAGRAPH_\nVyskupija \xc4\xafkurta 1228\xc2\xa0m. pradedant karing\xc5\xb3 est\xc5\xb3 gen\xc4\x8di\xc5\xb3 nukariavim\xc4\x85. Iki tol \xc5\xa1iose teritorijose buvo est\xc5\xb3 \xc5\xbeem\xc4\x97s Sarema (salose) ir Lenema (\xc5\xbeemyne). Pirmaja sostine tapo Lihula j\xc5\xabros pakrant\xc4\x97je. Pirmuoju vyskupu tapo Gotfrydas, ta\xc4\x8diau i\xc5\xa1 tikro vyskupai prad\xc4\x97jo reziduoti tik nuo 1234\xc2\xa0m. Nuo 1242\xc2\xa0m. kra\xc5\xa1te vis labiau \xc4\xafsigal\xc4\x97jo Teuton\xc5\xb3 Livonijos ordinas, kuris at\xc4\x97m\xc4\x97 dal\xc4\xaf vyskupijos teritorij\xc5\xb3._NEWLINE_1251\xc2\xa0m. sostin\xc4\x97 perkelta \xc4\xaf Peron\xc4\x85. Ta\xc4\x8diau jau po 10 met\xc5\xb3 j\xc4\x85 nusiaub\xc4\x97 lietuviai, ir apie 1265\xc2\xa0m. administracinis centras perkeltas \xc4\xaf saugesn\xc4\x99 viet\xc4\x85\xc2\xa0\xe2\x80\x93 nauj\xc4\x85 Hapsalu pil\xc4\xaf. \xc5\xa0i i\xc5\xa1laik\xc4\x97 svarbiausias sostin\xc4\x97s funkcijas per vis\xc4\x85 vyskupijos gyvavim\xc4\x85, nors v\xc4\x97lesniuoju laikotarpiu dalinosi jas su kitu administraciniu centru\xc2\xa0\xe2\x80\x93 Arensburgu Saremos saloje. 1435\xc2\xa0m. vyskupija \xc4\xafsijung\xc4\x97 \xc4\xaf Livonijos konfederacij\xc4\x85._NEWLINE_1559\xc2\xa0m., vykstant Livonijos karui ir Livonijai pralaimint, vyskupas Jonas V Miunhauzenas (tuo metu jis vald\xc4\x97 ir Kur\xc5\xa1o vyskupij\xc4\x85) nutar\xc4\x97 parduoti savo vyskupijas Danijos karalystei. Danijos karalius 1560\xc2\xa0m. perleido teritorijas Magnusui Hol\xc5\xa1teinie\xc4\x8diui, kuris tapo paskutiniuoju protestant\xc5\xb3 vyskupu._NEWLINE_1572\xc2\xa0m. Magnuso \xc5\xbeem\xc4\x97s Ozelyje buvo atimtos ir per\xc4\x97jo \xc4\xaf tiesiogin\xc4\x99 Danijos priklausomyb\xc4\x99. \xc4\x8cia \xc4\xafkurta Ozelio provincija.'